| **Konstantinas Žukas** |
| --- |
|  |
| Gimė | 1884 m. gruodžio 17 d.Rusija Kaunas, Rusijos imperija |
| Mirė | 1962 m. sausio 22 d. (77 metai)Jungtinės Amerikos Valstijos Klyvlendas, JAV |
| Steigiamojo Seimo atstovas |
|  |
| Veikla | Lietuvos valstybės ir karinis veikėjas, generolas leitenantas, karo pedagogikos pradininkas |
| Partija | Lietuvos valstiečių liaudininkų sąjunga |
|  |
| Alma mater | Vilniaus karo mokykla |
|  |
|  **Vikiteka** | Konstantinas Žukas |

**Konstantinas Žukas** (1884 m. gruodžio 17 d. Kaune – 1962 m. sausio 22 d. Klyvlende, JAV) – Lietuvos valstybės ir karinis veikėjas, generolas leitenantas, karo pedagogikos pradininkas.

Biografija
----------

Baigė Kauno pradžios mokyklą, tėvams persikėlus į Obelius, geležinkelio stotyje mokėsi dirbti telegrafu. 1899 m. su šeima išvyko į Sibirą, gyveno ir dirbo telegrafistu Ačinske ir Krasnojarske.

1906 m. grįžo į Lietuvą ir eksternu išlaikė Kauno gimnazijos baigimo egzaminus. Vėliau savanoriu įstojo į Rusijos imperijos kariuomenę. 1907–1910 m. mokėsi Vilniaus karo mokykloje. Gavęs paskyrimą į Charkovą, 121-ajame pėstininkų pulke tarnavo ryšių komandos viršininku. Pirmojo pasaulinio karo metais divizijos ryšių viršininkas Galicijos fronte, kapitonas.

1918 m. grįžo į Lietuvą, organizavo Raseinių miliciją, tapo jos vadu. Nuo 1919 m. vasario 8 d. Lietuvos kariuomenės savanoris, paskirtas į 1-ąjį pėstininkų pulką. Marijampolės ryšių komandos viršininkas, atsargos bataliono vadas, majoras. Nuo 1919 m. gegužės mėn. Užnemunės fronto vadas.

1920 m. balandžio 14 d. – 1921 m. birželio 30 d. Steigiamojo Seimo Lietuvos valstiečių liaudininkų atstovas. 1920 m. birželio 19 d. – 1921 m. balandžio 7 d. Kazio Griniaus VI Vyriausybės Krašto apsaugos ministras, pulkininkas. Be to, 1920 m. liepos 7 d. – 1921 m. balandžio 7 d. ir Vyriausiasis kariuomenės vadas. Seimo nario mandato atsisakė.

Vėliau Lietuvos kariuomenės Generalinio štabo viršininko padėjėjas, nuo 1922 m. kovo mėn. Ketvirtosios Pasienio divizijos vadas, organizavo pasienio apsaugos kariuomenę. Nuo 1924 m. Antrosios divizijos štabo viršininkas. Aukštųjų karininkų kursų ir Vytauto Didžiojo karo mokyklos dėstytojas. 1926 m. generolas leitenantas, išėjo į atsargą, dirbo užsienio firmų atstovu.

Bendradarbiavo leidiniuose „Mūsų žinynas", „Kardas". Parašė Lietuvos kariuomenės vidaus tarnybos statutą.

1944 m. pasitraukė į Vokietiją. 1949 m. emigravo į JAV, apsigyveno Klyvlende, dalyvavo Lietuvių karių veteranų sąjungos Ramovės veikloje.

Bibliografija
-------------

* Žvelgiant į praeitį. Žmogaus ir kario atsiminimai. Medžiaga istorikams. 1959 m.

Literatūra
----------

* Žukas Konstantinas, Lietuvių enciklopedija, Boston, 1966, t. 35, p. 421.
* Truska L. Žukas Konstantinas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 447–449.

Šaltiniai
---------

1. ↑  Algirdas Banevičius. 111 Lietuvos valstybės 1918–1940 politikos veikėjų
2. ↑  Žydrūnas Mačiukas. Steigiamojo Seimo atstovai. Seimas
3. ↑  Nijolė Janulaitienė. Vaclovo Biržiškos ir Konstantino Žuko karinės pedagogikos idėjos ugdymo mokslo kaitos kontekste. – TILTAI: Klaipėdos universitetas, 2006. – Nr. 4 (37)